b'\n_START_ARTICLE_\nCarlo Matteucci\n_START_SECTION_\n\xc5\xbdivljenje\n_START_PARAGRAPH_\nRodil se je v mestecu Forl\xc3\xac v provinci Emilija - Romanja o\xc4\x8detu zdravniku Vincenzu Matteucciju in materi Chiri Folfi. \xc5\xa0tudiral je matematiko na Univerzi v Bologni, kjer je doktoriral leta 1829. \xc5\xa0tudij je nadaljeval na \xc3\x89cole Polytechnique v Parizu in po vrnitvi v Italijo \xc5\xa1e v Bolonji (1832), Firencah, Raveni (1837) in Pisi. Po kon\xc4\x8danem \xc5\xa1olanju je postal vodja laboratorija v ravenski bolni\xc5\xa1nici in kasneje profesor fizike na krajevnem kolid\xc5\xbeu. Po priporo\xc4\x8dilu njegovega u\xc4\x8ditelja na \xc3\x89cole Polytechnique, Fran\xc3\xa7oisa Aragoja toskanskemu nadvojvodi, je dobil mesto profesorja fizike na Univerzi v Pisi._NEWLINE_Galvanijevo delo z bioelektriko ga je vzpodbudilo, da je leta 1830 za\xc4\x8del z nizom poskusov, ki jih je izvajal do svoje smrti leta 1868. Z ob\xc4\x8dutljivim galvanometrom je dokazal, da po\xc5\xa1kodovana vzdra\xc5\xbena tkiva generirajo enosmerni elektri\xc4\x8dni tok, ki ga je mo\xc5\xbeno se\xc5\xa1tevati z zaporednim dodajanjem elementov, podobno kot pri Voltovem \xc4\x8dlenu. S svojim delom je navdihnil du Bois-Reymonda, ki je ob poskusu ponovitve Matteuccijevih poskusov odkril akcijski potencial \xc5\xbeiv\xc4\x8dne celice._NEWLINE_Za svoje delo je leta 1844 prejel Copleyjevo medaljo, najvi\xc5\xa1je priznanje za znanstvene dose\xc5\xbeke Kraljeve dru\xc5\xbebe iz Londona. Od leta 1844 je bil tudi dopisni \xc4\x8dlan Francoske akademije znanosti (Acad\xc3\xa9mie des sciences), od leta 1866 pa \xc4\x8dlan italijanskega znanstvenega dru\xc5\xa1tva (Societ\xc3\xa0 italiana delle scienze, dana\xc5\xa1nja Academia Nazionale delle Scienze)._NEWLINE_Od 1847 se je dejavno posve\xc4\x8dal politiki. Leta 1860 je postal senator v italijanskem senatu in glavni in\xc5\xa1pektor italijanskega telegrafskega omre\xc5\xbeja. Dve leti kasneje so ga imenovali za ministra za javno \xc5\xa1olstvo._NEWLINE_Umrl je leta 1868 v kraju Ardenza blizu Livorna.'